Λαχανόρυζο (βίντεο)
Το παραδοσιακό  λαχανόρυζο, ένα από τα πιο αγαπημένα μας λαδερά, στην καλύτερη εκδοχή του, από τη Νένα Ισμυρνόγλου.
4 ½ φλιτζ. τσαγιού άσπρο λάχανο, ψιλοκομμένο (θα χρειαστούμε περίπου 3/4 από ένα μέτριο κεφάλι λάχανου, κομμένο με το μαντολίνο), 1 φλιτζ. τσαγιού ξερό κρεμμύδι, σε λεπτά καρέ, 1 μικρή σελινόριζα (ή 1/2 μεγαλύτερη), κομμένη σε κύβους των 2 εκ., 1 κλωνάρι σέλινο (φύλλα και μίσχοι), ψιλοκομμένο, 150 γρ. ρύζι νυχάκι , 600 ml ζεστό νερό, 30 ml χυμός λεμονιού, 1/4 κουτ. γλυκού μοσχοκάρυδο, τριμμένο, 1 κουτ. γλυκού σπόροι καραγουέι (αγριοκύμινο - προαιρετικά), 80 ml ελαιόλαδο, αλάτι, φρεσκοτριμμένο πιπέρι
Για το λαχανόρυζο, σε μια μέτρια κατσαρόλα ζεσταίνουμε το ελαιόλαδο σε μέτρια προς δυνατή φωτιά και σοτάρουμε το κρεμμύδι με το αγριοκύμινο (αν βάλουμε) για 3 - 4 λεπτά, ανακατεύοντας, μέχρι να μαλακώσει καλά. Προσθέτουμε το κομμένο λάχανο και συνεχίζουμε το σοτάρισμα για άλλα 5 λεπτά, μέχρι να σωθούν τα υγρά που θα βγάλει. Ρίχνουμε τη σελινόριζα, το σέλινο και τα σοτάρουμε για 2 - 3 λεπτά, ανακατεύοντας μέχρι να σκορπίσουν το άρωμά τους. Ρίχνουμε το ρύζι, αλάτι και πιπέρι, ανακατεύουμε και προσθέτουμε το ζεστό νερό.Όταν το μείγμα πάρει μια βράση, χαμηλώνουμε τη φωτιά και μαγειρεύουμε για 15 - 20 λεπτά, μέχρι η σελινόριζα να μαλακώσει και το ρύζι να «πιει» το περισσότερο υγρό, αφήνοντας στην κατσαρόλα μια μικρή ποσότητα.Με μια κουτάλα της σούπας παίρνουμε όσο υγρό υπάρχει μέσα στην κατσαρόλα και το ρίχνουμε στον πολυκόφτη.Προσθέτουμε το χυμό λεμονιού, 2 - 3 κομμάτια από τη μαγειρεμένη σελινόριζα, το μοσχοκάρυδο και λίγο αλατοπίπερο και τα χτυπάμε μέχρι να λιώσουν καλά.Μοιράζουμε το λαχανόρυζο σε πιάτα, προσθέτουμε σε κάθε μερίδα λίγο από το μείγμα που ετοιμάσαμε , ανακατεύουμε και σερβίρουμε.  Συνοδεύουμε με τυρί φέτα και παξιμάδια.
Λάχανο,Ρύζι,Vegan,Νηστίσιμα